Wending in saak van man wat aanvaller doodsteek | Maroela Media
Gavin Wingrave (51), die sakeman van Mpumalanga wat in hegtenis geneem is nadat hy homself teen ŉ aanvaller verdedig het, is weer ŉ vrye man.
Donny Doncaster, ŉ Nelspruitse prokureur van die firma Gerhard Lourens wat Wingrave saam met PJ Lourens verteenwoordig het, het aan Maroela Media gesê hy het Woensdagoggend ŉ oproep ontvang wat hom na die Witrivier-landdroshof ontbied het.
“Die senior staatsaanklaer het my daar in kennis gestel dat sy die dossier deurgegaan het en nie rede sien om Gavin verder aan te hou nie. Sy het daarna ŉ aanbeveling gemaak dat die saak teruggetrek word,” het Doncaster gesê.
Wingrave, wat uit aanhouding in Nelspruit na Witrivier gebring is, het vlugtig in die hof verskyn op aanklag van moord. Die landdros het kort daarna aangekondig dat die saak teruggetrek is.
Albert Gryvenstein, die operasionele bestuurder van Bossies Community Justice wat Wingrave sedert sy inhegtenisneming bygestaan het en die firma Gerhard Lourens gekry het om Wingrave te verteenwoordig, het aan Maroela Media gesê dit was ŉ blye en emosionele oomblik vir Wingrave en sy vrou, Nadine, wat ook verrigtinge bygewoon het.
“Hulle het mekaar daarna omhels en is verlig saam daar weg,” het Gryvenstein gesê.
Doncaster het die staat en die polisie bedank. Hy het voorts gesê sou daar met andere bewysstukke vorendag kom, kan die saak moontlik weer heropen word.
Maroela Media het Saterdag berig Wingrave het Vrydag op ŉ grondpad tussen Heidelvallei en Rocky Drift gery toe ŉ man, vermoedelik ŉ sluipslaper met ŉ geestesversteuring, sy voertuig met ŉ klip gegooi het. Wingrave het stilgehou om na die skade aan die voertuig te kyk toe die man hom na bewering aangeval en met ŉ klip probeer slaan het.
Wingrave het die man glo uit selfverdediging met ŉ knipmes gesteek. By nooddienste se aankoms op die toneel, het die man nog gelewe, maar hy is kort daarna dood. Wingrave is dieselfde dag in hegtenis geneem en het die naweek agter tralies deurgebring nadat aanvanklike pogings om hom Vrydag op borgtog te kry, vrugteloos was.
Wingrave het Maandag vir die eerste keer in die landdroshof verskyn en die saak is aanvanklik tot 21 Augustus uitgestel vir verdere ondersoek waartydens hy in aanhouding sou bly.
Dagvaar die polisie hulle het van die begin nie n saak gehad nie hulle wou soos met die kfc n punt maak nou het dit in hulle gesigte ontplof.
Pragtig dit is nou goeie nuus. Sterkte voorentoe.